Thailandse MotoGP: Binder eindig 10deBrad Binder in aksie. (Foto: MANAN VATSYAYANA / AFP) Suid-Afrika se Brad Binder (Red Bull KTM) se drome om Sondag in Buriram ŉ derde podiumplek in vanjaar se MotoGP-reeks in die Thailandse MotoGP los te jaag, is deur ŉ onverskillige Aleix Espargaro (Aprilia) gekelder. Binder, wat in die 12de posisie weggespring het, het darem ŉ toptien-plek losgejaag toe hy tiende geëindig het. Binder het binne die eerste paar rondtes tot die tiende plek opgeskuif voordat Espargaro teen hom gebots het. Dit het Binder van die baan gedwing en hoewel hy darem nie geval het nie, het hy ŉ paar plekke ingeboet. Espargaro is later deur die beamptes gestraf en hy moes ŉ lang rondte aflê. Die Grand Prix, wat 55 minute laat begin het nadat dit kwaai gereën het, is deur Miguel Oliveira (Red Bull KTM) gewen, met die Australiër Jack Miller (Ducati Lenovo) tweede, Francesco Bagnaia (Ducati Lenovo) derde, Johann Zarco (Pramac Ducati) vierde, Marc Marquez (Repsol Honda) vyfde en Enea Bastianini (Gresini Ducati) sesde. Fabio Quartararo (Monster Yamaha), die huidige wêreldkampioen en voorloper op vanjaar se punteleer, het ŉ nagmerriedag beleef en 17de geëindig ná ŉ baie swak wegspring. Hy het geen punte ontvang nie en sy voorsprong bo Bagnaia (217) het tot slegs twee punte gekrimp met Espargaro (199) derde. Binder is steeds sesde (154 punte). Binder se jonger broer, Darryn, het 21ste op sy Yamaha geëindig. Die volgende resies is die Australiese MotoGP op 16 Oktober in Melbourne.